Um innritun í nám í hjúkrunarfræði til BS prófs á fyrsta námsári gilda almennar reglur Háskólans á Akureyri nr. 387 / 2009 um inntöku stúdenta og takmörkun á fjölda nemenda í einstaka námsgreinar , með áorðnum breytingum . Ekki er tekið við umsóknum nýrra stúdenta á 2. námsár . Nú hefur stúdent lokið hluta náms í hjúkrunarfræði við aðra viðurkennda háskólastofnun og óskar eftir innritun á 3. eða 4. námsár í hjúkrunarfræði til BS prófs við Háskólann á Akureyri . Innritun er þá háð mati á fyrra námi stúdents skv. almennum reglum HA og sértækum reglum hjúkrunarfræðideildar um mat á fyrra námi , reglum hjúkrunarfræðideildar um námsframvindu og takmörkun á fjölda nemenda skv. ákvörðun háskólaráðs hverju sinni . Við mat á umsóknum þeirra sem sækja um innritun á skv. 1. gr. 2. mgr. þarf eftirfarandi skilyrðum að vera fullnægt : Skráðir nemendur á tiltekin námsár eru færri en takmörkun stúdenta gerir ráð fyrir skv. ákvörðun háskólaráðs Stúdent skal hafa lokið sambærilegum námskeiðum við viðurkennda háskólastofnun og sett eru fram í þeirri kennsluskrá sem er í gildi er stúdent sækir um innritun til náms . Stúdent skilar inn gögnum þar að lútandi ásamt rökstuðningi til matsnefndar hjúkrunarfræðideildar . Fylgja skal bæði almennum reglum Háskólans á Akureyri nr. 387 / 2009 sem og reglum hjúkrunarfræðideildar , m.a. um lágmarkseinkunn og hámarkstíma frá því að námskeiði lauk . Stúdent óskar eftir innritun innan þeirra tímamarka sem reglur Háskólans á Akureyri nr. 387 / 2009 segja til um . Ekki er tekið við umsóknum utan þess tíma . Aðeins er unnt að hefja nám að hausti . Séu umsóknir um innritun stúdenta sem lokið hafa námi við aðra viðurkennda háskólastofnun og sækja um að hefja nám á 3. eða 4. námsári fleiri en unnt er að veita inngöngu mun val stúdenta byggjast á eftirtöldum sjónarmiðum : Einkunnum úr fyrri námskeiðum í hjúkrunarfræði Mat á hæfni , þekkingu og færni í klínísku námi Viðtölum ef þurfa þykir Reglur þessar öðlast gildi við staðfestingu deildarfundar hjúkrunarfræðideildar í október 2018 og gilda frá og með háskólaárinu 2019 - 2020 .